31994D0766
L 305/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 ноември 1994 година
относно определяне на специални условия за вноса на рибни продукти и продукти от аквакултури с произход от Тайван
(94/766/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1) и по-специално член 11 от нея,
като има предвид, че група експерти от Комисията посети Тайван, за да провери условията за производство, съхранение и експедиране на рибните продукти към Общността;
като има предвид, че разпоредбите на тайванското законодателство в областта на здравните проверки и контрол на рибните продукти може да се счита, че са еквивалентни на изискванията, определени от Директива 91/493/ЕИО;
като има предвид, че Bureau of Commodity Inspection and Quarantine (BCIQ), компетентният орган на Тайван е в състояние да извършва ефективни проверки на прилагането на действащото законодателство;
като има предвид, че условията за получаване на здравен сертификат, предвидени в член 11, параграф 4, буква а) от Директива 91/493/ЕИО, включват определянето на образец на сертификат, минималните изисквания по отношение на езика (езиците), на които трябва да бъде изготвен посоченият сертификат и квалификацията на лицето, което е оправомощено да го подпише;
като има предвид, че съгласно член 11 параграф 4, буква б) от Директива 91/493/ЕИО, върху опаковката на рибните продукти трябва да фигурират името на третата страна и номера на одобрение на предприятието на произхода;
като има предвид, че съгласно член 11, параграф 4, буква в) от Директива 91/493/ЕИО, трябва да се състави списък на одобрените предприятия; като има предвид, че този списък трябва да се състави въз основа на съобщение на Комисията от BCIQ, че BCIQ е органът, който трябва да се увери, разпоредбите, предвидени за тази цел в член 11, параграф 4 от Директива 91/493/ЕИО, се спазват;
като има предвид, че BCIQ официално е уверил, че се спазват правилата, определени в глава V от приложението на Директива 91/493/ЕИО и изискванията, съответстващи на тези, определени в посочената директива за одобрение на предприятията;
като има предвид, че мерките, предвидени в настоящото решение са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Bureau of Commodity Inspection and Quarantine (BCIQ)се признава за компетентен орган в Тайван за проверка и удостоверяване на съответствието на рибните продукти с изискванията на Директива 91/493/ЕИО.
Член 2
Рибните продукти и продуктите и аквакултурите, произхождащи от Тайван, трябва да отговарят на следните условия:
1.
всяка пратка трябва да се придружава от номериран оригинал на здравен сертификат, надлежно попълнен, с дата и подпис, съдържащ един- единствен лист, чийто образец е даден в приложение А;
2.
продуктите трябва да произхождат от одобрените предприятия, фигуриращи в списъка на приложение Б;
3.
върху всяка опаковка, с изключение на замразените рибни продукти в насипно състояние, предназначени за производство на консерви, трябва да фигурира ясно думата „Тайван“ и номерът на одобрение на предприятието на произход.
Член 3
1. Сертификатът, посочен в член 2, точка 1, трябва да бъде съставен поне на един от официалните езици на държавата-членка, в която се извършва контролът.
2. Сертификатът трябва да съдържа името, длъжността и подписа на представителя на BCIQ , както и официалния печат на BCIQ, като цветът на горните данни трябва да е различен от този на останалите данни, вписани в сертификата.
Член 4
Настоящото решение се прилага от 1 януари 1995 г.
Член 5
Адресати на настоящото решение са държавите-членки.
Съставено в Брюксел на 21 ноември 1994 година.